## Odluka Ustavnog suda Republike Hrvatske broj: U-III-294 od 29

### NN 127/1997 (26.11.1997.), Odluka Ustavnog suda Republike Hrvatske broj: U-III-294 od 29

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, Ivan Marijan
Severinac i Mladen Žuvela, odlučujući o ustavnoj tužbi Z. C. iz M., zastupanog
po punomoćniku B. Š., odvjetniku iz P., na sjednici održanoj dana 29. listopada
1997. godine donio je

## **ODLUKU**

1. Ustavna tužba se odbija.

2. Ova će se odluka objaviti u "Narodnim novinama".

Obrazloženje

Dopuštenom i pravodobno podnesenom ustavnom tužbom njen podnositelj
tvrdi da su mu rješenjem Komisije za carinske prekršaje Carinarnice P.
od 18. svibnja 1995. godine, broj: P/I-127/95 i P/I-129/95, rješenjem Carinske
uprave Ministarstva financija od 31. kolovoza 1995. godine, broj: P/II-340/95,
te presudom Upravnog suda Republike Hrvatske od 12. rujna 1996. godine,
broj: Us-7321/95-4 povrijeđena ustavna prava iz članka 5, 14, 19, 29. i
32. Ustava Republike Hrvatske.

Rješenjem tijela prvoga stupnja podnositelj ustavne tužbe proglašen
je krivim zbog prekršaja iz članka 343. stavak 1. točka 1. u svezi sa člankom
355. stavak 1. Carinskog zakona ("Narodne novine", broj 53A/91, 33/92,
26/93, 106/93 i 92/94). Ovaj prekršaj počinio je pokušajem prijenosa robe
preko carinske crte izvan graničnog prelaza, te je kažnjen novčanom kaznom
od 38.598,00 kn.

Navode o povredama navedenih ustavnih prava podnositelj ustavne tužbe
obrazlaže tvrdnjom da mu u prekršajnom postupku nije omogućena valjana
obrana uz branitelja, predlaganje dokaza u svoju obranu, da nije bio nazočan
saslušanju svjedoka, od kojih je svjedok na čijem iskazu se zasniva odluka
o njegovoj prekršajnoj odgovornosti a saslušan je i u stegovnom postupku
koji je protiv njega vođen, iskazao drugačije.

Nakon podnošenja ustavne tužbe njen podnositelj podnio je ovome Sudu
prijedlog da se privremeno odgodi izvršenje novčane kazne jer bi njenom
prinudnom naplatom bile mu prouzročene teško otklonjive posljedice.

Ustavna tužba nije osnovana.

Navodima o povredama navedenih ustavnih prava podnositelj ustavne tužbe
u stvari pokušava opovrgnuti činjenice utvrđene u prekršajnom postupku.
Prekršajni postupak protiv podnositelja ustavne tužbe pokrenut je i vođen
sukladno odredbama Carinskog zakona, te Zakona o prekršajima ("Narodne
novine", broj 2/73, 21/74, 9/80, 25/84, 52/87, 27/88, 43/89, 8/90, 41/90,
59/90, 91/92 i 33/95). U provedenom prekršajnom postupku podnositelj ustavne
tužbe je saslušan, on se je odrekao prava na branitelja, a sam postupak
vođen je sukladno odredbama Zakona o prekršajima. Odluke koje su u prekršajnom
postupku i u upravnom sporu donijete temelje se na Zakonu o prekršajima
i Carinskom zakonu. Nisu stoga odluke prekršajnih tijela i Upravnog suda
Republike Hrvatske, za koje podnositelj ustavne tužbe tvrdi da su mu povrijedile
ustavna prava koja su navedena, suprotne odredbama članka 19. stavak 1.
Ustava Republike Hrvatske.

Navodne povrede rečenih ustavnih prava podnositelj ustavne tužbe obrazlaže
nepotpuno utvrđenim činjeničnim stanjem, te slijedom toga i pogrešnom primjenom
materijalnog prava u prekršajnom postupku te upravnom sporu koji je iza
prekršajnog postupka slijedio, jer podnositelj ustavne tužbe tvrdi da nije
počinio carinski prekršaj.

Budući niti utvrđenjima prekršajnog tijela prvoga stupnja te stajalištima
svih tijela koja su u ovom predmetu donosila odluke nisu povrijeđena ustavna
prava navedena po podnositelju ustavne tužbe, to je temeljem odredbi članka
61. Poslovnika Ustavnog suda Republike Hrvatske ("Narodne novine", broj
29/94), odlučeno kao u izreci.

Obzirom na način odlučivanja, o prijedlogu za privremenu odgodu izvršenja
nije bilo potrebe odlučivati.

Objava ove odluke temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-294/1997
Zagreb, 29. listopada 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 127/1997-1864